Trump sal strategie met Rusland beter moet verpakDie Amerikaanse president, Donald Trump, luister Maandag 16 Julie na die Russiese president, Wladimir Poetin, aan die begin van ŉ vergadering in die presidensiële paleis in Helsinki, Finland. (Foto: Pablo Martinez Monsivais, AP) Verraad is die nuutste klagte teen die Amerikaanse president, Donald Trump. Na die onlangse Helsinki-beraad tussen Trump en Wladimir Poetin van Rusland, het ’n storm in die politieke kringe van die Amerikaanse hoofstad, Washington DC uitgebreek. Die ervare politieke kommentator Patrick Buchanan het dit verlede week as ’n histerie beskryf. Trump se opmerkings ná die beraad met Poetin waarin hy laat blyk het dat hy Poetin se ontkenning van Russiese inmenging in die Amerikaanse verkiesing van 2016 aanvaar, het wyd opslae gemaak. Politici van die Republikeinse Party en die Demokratiese Party het die beraad as ’n laagtepunt bestempel. Waaroor gaan die herrie werklik? Sedert Januarie verlede jaar, toe Trump as president ingehuldig is, vind die een ondersoek ná die ander plaas oor beweerde Russiese inmenging in die Amerikaanse verkiesing. Die bewerings gaan veral oor die wyse waarop toegang tot die rekenaarstelsel van die Demokratiese Party verkry is, sowel as pogings deur persone in Rusland om die openbare opinie oor Hillary Clinton en die verkiesing te beïnvloed. Die Direkteur van Nasionale Intelligensie in Amerika het reeds vroeg verlede jaar ’n verslag gepubliseer waarin tot die gevolgtrekking gekom word dat Poetin en die Russiese regering direk hierby betrokke was. Hoewel dit ’n feit is, dat daar vanuit Rusland ingemeng is, is bewyse dat die Russiese regering betrokke was, heelwat meer vaag. Hierdie bewerings en die gevolglike voortslepende ondersoeke het natuurlik president Trump se planne om die verhouding tussen Amerika en Rusland te verbeter, nadelig beïnvloed. Trump was tydens sy verkiesingsveldtog in 2016 duidelik uitgesproke oor sy behoefte om ’n beter verhouding tussen Amerika en Rusland daar te stel. Dit is dan ook presies die missie waarmee Trump die Helsinki-beraad met Poetin benader het. Ongelukkig het die media en selfs baie politici slegs een fokus, naamlik die ondersoek na Russiese inmenging in die Amerikaanse verkiesing gehad. Trump se lompe, onvoorbereide antwoord en sy pogings tot skadebeheer sedertdien, het die saak verder laat versleg. Twee sake is hier belangrik. Eerstens moet die vraag gevra word of dit sinvol is om soveel van die saak oor inmenging te maak. Indien die Russiese regering werklik direk daarby betrokke was, is dit sleg en moet die nodige stappe volg. Intussen kan die verhouding tussen Amerika en Rusland tog sekerlik nie volledig hierdeur bepaal word nie. Spioenasie, diefstal van intellektuele eiendom, politieke steunwerwing en soortgelyke aksies vind daagliks oor landgrense heen plaas. Peilings in Amerika wys dat die bewerings oor Russiese verkiesingsinmenging min van ’n prioriteit vir Amerikaners is. Die tweede belangrike punt gaan oor die aard van die verhouding tussen Rusland en Amerika. Trump se pogings om sy verhouding met Poetin te verbeter, is ’n nakoming van ’n verkiesingsbelofte. Die probleem hier is dat die meeste Amerikaanse politici steeds in ’n Koue Oorlog-denkraamwerk vasgevang is. Rusland is die vyand – presies waarom en hoe weet niemand lekker nie. Trump se lomp hantering van die beraad met Poetin en die histeriese reaksie van die politieke regeerdersklas daarna wys dat Amerika ’n groter probleem het – hulle het nie ’n duidelike Rusland-strategie nie. Indien Trump uit die huidige Rusland-moeras wil kom, moet hy sy denke oor ’n nuwe verhouding tussen Amerika en Rusland beter verpak en kommunikeer.